Bendoiro, Lalín

San Miguel de Bendoiro é unha parroquia que se localiza no concello de Lalín. Segundo o IGE en 2011 tiña 294 habitantes (156 mulleres e 138 homes), distribuídos en 10 entidades de poboación, o que supón unha diminución en relación ao ano 1999 cando tiña 331 habitantes.

Nesta parroquia formouse a Banda de música de Bendoiro e naceu o sindicalista Luís Frade.

Patrimonio
O castro do Castriño confórmase a partir dun recinto de forma circular. Conserva un parapeto no sector S-SL, duns 100 m de lonxitude, cun foxo que completaría as súas defensas polo sur. Pódese observar outro segundo foxo cara ao leste e sueste. Entre os anos 2006 e 2008 foi obxecto de traballos arqueolóxicos que incluíron a escavación, por mor das obras de construción da liña do AVE. O sector norte deste recinto estaría arrasado -segundo os datos da intervención arqueolóxica-, debido a actividades agrícolas e forestais.Ficha arqueolóxica do castro do Castriño de Bendoiro .

O castro de Bendoiro ten un único recinto, con forma lixeiramente ovalada. A coroa ten unhas dimensións, no eixo NL-SO, de 85 m (interior) por 110 m (exterior). No eixo NO-SE as medidas son 65 m (interior) e 105 m (exterior). Se se teñen en conta os elementos defensivos exteriores á coroa as medidas son: no eixo NL-SO uns 145 m e o eixo NO-SL de 120 m. No sector occidental, distínguense claramente unha superficie aterrazada cun pequeno parapeto de terra cunha disposición sur-norte. O recinto está defendido en todo o perímetro por un terraplén cun gran desenvolvemento cara ao norte. Os lados sur, leste e suroeste da coroa están defendidos cun parapeto de terra que non se observa nos sectores occidental e setentrional. No interior do recinto aprécianse varios afloramentos rochosos.Ficha arqueolóxica do castro de Bendoiro .

A igrexa parroquial de San Miguel de Bendoiro é de estilo renacentista sobre a antiga estrutura románica, garda a capela sepulcral dos Taboada.

Na arquitectura civil destaca o pazo de Bendoiro de Abaixo.

A capela da Santa Lucía é unha ermida de pedra na que destaca o campanario dun único arco rematado cun Agnus Dei, baixo o cal hai un nicho. Nela celébrase unha famosa romaría o 25 de decembro.

Lugares e parroquias
Lugares de Bendoiro

Parroquias de Lalín

Notas

Véxase tamén
Outros artigos
Lugares de Lalín

Ligazóns externas
Bendoiro na web do concello de Lalín

Categoría:Parroquias de Lalín
Categoría:Parroquias de Galicia baixo a advocación de san Miguel